
     Nr. Pl-x  610/2009
RAPORT COMUN 
asupra propunerii legislative pentru modificarea 
Legii nr.85/2006 privind procedura insolvenţei, modificată şi completată
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru politică economică, reformă şi privatizare, au fost sesizate, spre dezbatere, în fond, cu propunerea legislativă pentru modificarea Legii nr.85/2006 privind procedura insolvenţei, modificată şi completată, trimisă cu adresa nr. Pl-x 610 din 16 noiembrie 2009, înregistrată sub  nr. 31/1077 şi,  respectiv 21/319 din 17 noiembrie 2009.
  Conform prevederilor art. 75 din Constituţia României, republicată, şi ale              art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă, în şedinţa din 11  noiembrie 2009.  
  Consiliul Legislativ, prin avizul nr.549 din 27 mai 2009, a avizat favorabil iniţiativa legislativă, cu observaţii şi propuneri.
Guvernul, prin punctul de vedere transmis cu adresa nr. 1953 din 3 august 2009, nu susţine adoptarea acestei propuneri legislative.
               Iniţiativa legislativă supusă dezbaterii  are ca obiect de reglementare modificarea Legii nr. 85/2006 privind procedura insolvenţei, cu modificările şi completările ulterioare, în sensul prelungirii termenului pentru declanşarea procedurii de insolvenţă de la 30 la 120 de zile şi a creşterii valorii - prag la care poate fi introdusă cererea creditorului de la 10.000 lei la 45.000 lei. De asemenea, se propune abrogarea art. 86 pct. 6, care prevede că, prin derogare de la prevederile Codului Muncii, după data deschiderii procedurii, desfacerea contractelor individuale de muncă ale personalului debitoarei se va face de urgenţă de către administratorul judiciar/lichidator, fără a fi necesară parcurgerea procedurii de concediere colectivă, cu acordarea unui preaviz doar de 15 zile lucrătoare, personalului concediat. Se prevede, totodată, introducerea unei excepţii de la prevederile Legii nr. 85/2006, astfel încât regiile autonome să fie excluse de la procedura insolvenţei.

   
În conformitate cu prevederile art. 61 şi 68 din Regulamentul Camerei Deputaţilor, republicat, cu modificările ulterioare, membrii celor două Comisii au dezbătut propunerea legislativă împreună cu alte două iniţiative legislative:

● proiectul de Lege pentru modificarea şi completarea Legii nr.85/2006 privind procedura insolvenţei, trimis cu adresa nr. PL-x 64 din 16 martie 2010, înregistrată sub                 nr. 31/158 şi, respectiv 21/82 din 17 martie  2010; 
● proiectul de Lege pentru modificarea şi completarea Legii nr.85/2006 privind procedura insolvenţei, trimis cu adresa nr. PL-x 81 din 16 martie 2010, înregistrată sub               nr. 31/173 şi, respectiv nr. 21/79 din 17  martie 2010. 

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, cele două Comisii au examinat iniţiativele legislative în şedinţe separate. 

Comisia juridică, de disciplină şi imunităţi a examinat cele trei iniţiative legislative susmenţionate pe parcursul mai multor şedinţe în perioada 2009-2010, dezbaterile  finalizându-se în şedinţa din 26 mai 2010. Comisia pentru politică economică, reformă şi privatizare a examinat iniţiativele legislative susmenţionate  şi documentele care le însoţesc în şedinţa din 15 iunie 2010. 
În urma analizării celor trei iniţiative legislative, membrii celor două Comisii au hotărât să reţină proiectul de Lege pentru modificarea şi completarea Legii nr.85/2006 privind procedura insolvenţei (PLx 64/2010), ca fiind iniţiativa de bază, urmând ca pentru propunerea legislativă pentru modificarea Legii nr.85/2006 privind procedura insolvenţei, modificată şi completată,               (Pl-x 610/2009) şi proiectul de Lege pentru modificarea şi completarea Legii nr.85/2006 privind procedura insolvenţei, (PL-x 81/2010) să se întocmească rapoarte de respingere şi, unele dintre propunerile pe care acestea le conţin să fie considerate amendamente la proiectul de lege propus spre adoptare, cele două iniţiative urmând a fi respinse ca rămase fără obiect.
    La dezbaterea celor trei iniţiative legislative, au participat, în calitate de invitaţi, doamna Rodica Constantinovici – secretar de stat în Ministerul Justiţiei, domnul Arin Stănescu, preşedintele Uniunii Naţionale a Practicienilor în Insolvenţă din România, precum şi doamna Ioana Toma, director în cadrul Agenţiei Naţionale de Administrare Fiscală.

La dezbateri, din totalul de 28 de membri ai Comisiei juridice, de disciplină şi imunităţi au fost prezenţi 15 deputaţi, iar din numărul total de 22 de membri ai Comisiei pentru politică economică, reformă şi privatizare au participat la dezbateri  toţi deputaţii.  
În urma examinării celor trei iniţiative legislative şi a opiniilor exprimate, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea Legii nr.85/2006 privind procedura insolvenţei, modificată şi completată.  
     În raport cu obiectul şi conţinutul reglementării, propunerea legislativă face parte din categoria legilor organice.
PREŞEDINTE                                                      PREŞEDINTE                                                                                                                                                                   

 Daniel BUDA                                                      Mihai TUDOSE                                                                          

  SECRETAR                                                           SECRETAR
 
         Gabriel ANDRONACHE                                            Horia GRAMA
       Consilier  parlamentar:                                                                                                                                                      Şef serviciu:
                                                                                                                                      

             Paul Şerban
                                                                                                                                          Graziella Segărceanu

BIROUL  PERMANENT  
AL

Vă înaintăm, alăturat, RAPORTUL COMUN asupra propunerii legislative pentru modificarea Legii nr.85/2006 privind procedura insolvenţei, modificată şi completată, trimisă cu adresa nr. Pl-x 610 din 16 noiembrie 2009, înregistrată sub                         nr. 31/1077 şi,  respectiv 21/319 din 17 noiembrie 2009, Camera Deputaţilor fiind Cameră decizională. 
     În raport cu obiectul şi conţinutul reglementării, propunerea legislativă face parte din categoria legilor organice.
    PREŞEDINTE                                               PREŞEDINTE                                                        

     Daniel BUDA                                               Mihai TUDOSE                                                                          

